វិទ្យាស្ថាន​ស្លឹករឹត​ជាគ្រឹះស្ថាន​ឧត្តម​សិក្សា​ដំបូង​គេ​អំពី​អំពើ​ប្រល័យ​ពូជសាសន៍​​និង​ឧក្រិដ្ឋកម្ម​​នៅ​​កម្ពុជា
លោក​នាយក​រដ្ឋ​មន្ត្រី​ហ៊ុន​ សែន​បាន​ចុះ​ហត្ថលេខា​លើ​អនុក្រិត្យ​កាល​ពី​ថ្ងៃ​ទី​១៥​ខែ​កក្កដា​ ដោយ​សម្រេច​​អនុញ្ញាត​ឲ្យ​បង្កើត​វិទ្យាស្ថាន​នេះ។​
ភ្នំពេញ — រាជរដ្ឋាភិបាលកម្ពុជាបានសម្រេចកាលពីខែមុនឲ្យមជ្ឈមណ្ឌលឯកសារកម្ពុជាបង្កើតវិទ្យាស្ថានមួយសម្រាប់អប់រំកម្រិតឧត្តមសិក្សាអំពីការសម្លាប់រង្គាលនៅប្រទេសកម្ពុជាដែលបង្កឡើងដោយពួកខ្មែរក្រហម។ វិទ្យាស្ថាននោះដែលមានឈ្មោះថា វិទ្យាស្ថានស្លឹករឹត ដែលនឹងមានគោលដៅមិនត្រឹមតែសម្រាប់អប់រំពីអតីតកាលដ៏ឃោរឃៅនៅកម្ពុជាដល់ពលរដ្ឋខ្មែរប៉ុណ្ណោះទេ ប៉ុន្តែគ្រឹះសា្ថននេះក៏ជាគោលដៅសម្រាប់ផ្តល់ការអប់រំសម្រាប់និស្សិតនៃប្រទេសទាំងដប់របស់សមាគមអាស៊ានផងដែរ។ លោកនាយករដ្ឋមន្ត្រីហ៊ុន សែនបានចុះហត្ថលេខាលើអនុក្រិត្យកាលពីថ្ងៃទី១៥ខែកក្កដា ដោយសម្រេចអនុញ្ញាតឲ្យបង្កើតវិទ្យាស្ថាននេះ។ យោងតាមអនុក្រិត្យដដែលនេះឲ្យដឹងថា វិទ្យាស្ថានស្លឹករឹតនឹងបង្កើតឲ្យមានសារមន្ទីរមួយ មជ្ឈមណ្ឌលស្រាវជ្រាវ មជ្ឈមណ្ឌលបណ្តុះបណ្តាលនិងស្រាវជ្រាវថ្នាក់ឧត្តមសិក្សាលើមុខជំនាញឧក្រិដ្ឋកម្មប្រល័យពូជសាសន៍ វិវាទកម្ម និងសិទ្ធិមនុស្ស។ បន្ថែមពីនោះ វិទ្យាស្ថានស្លឹករឹតក៏នឹងមានមណ្ឌលសារព័ត៌មានរបស់ខ្លួនផងដែរ។ លោកឌី ខាំបូលី នាយកកម្មវិធីសិក្សានៃវិទ្យាស្ថានស្លឹករឹតអះអាងថា វិទ្យាស្ថាននេះគឺជាគ្រឹះស្ថានសិក្សាអំពីឧក្រិដ្ឋកម្មដ៏ធំដំបូងគេប្រចាំទ្វីបអាស៊ី។ «នេះជាវិទ្យាស្ថានឈានមុខមួយនៅអាស៊ី និងផ្តល់ឲ្យនូវការអប់រំអំពីប្រធានបទនៃអំពើប្រល័យពូជសាសន៍ ជម្លោះនិងសិទ្ធិមនុស្សដើម្បីចូលរួមចំណែកក្នុងការទប់ស្កាត់អំពើប្រល័យពូជសាសន៍ នៅក្នុងការផ្សះផ្សារ និងក្នុងការថែរក្សាការចងចាំអំពើប្រល័យពូជសាសន៍ដោយសារតែប្រទេសកម្ពុជាយើងគឺជាប្រទេសដែលបានជួបប្រទះដោយផ្ទាល់នូវអំពើប្រល័យពូជសាសន៍ក្នុងរយៈកាលនៃរបបកម្ពុជាប្រជាធិបតេយ្យ»។ មានប្រជាពលរដ្ឋកម្ពុជាយ៉ាងតិច១,៧លាននាក់បានស្លាប់និងត្រូវបានសម្លាប់ក្នុងរបបកម្ពុជាប្រជាធិបតេយ្យរបស់ពួកខ្មែរក្រហមចន្លោះពីឆ្នាំ១៩៧៥ដល់ឆ្នាំ១៩៧៩។ អំពើឃោរឃៅនេះក្លាយជាការប្រល័យពូជសាសន៍ដែលមិនធ្លាប់កើតមានក្នុងចំណោមប្រទេសសមាជិកអាស៊ានទាំងដប់ក៏ដូចជាក្នុងតំបន់អាស៊ីទាំងមូលផងដែរ។ លោកឆាំង យុ នាយកមជ្ឈមណ្ឌលឯកសារកម្ពុជា និងជាស្ថាបនិកនៃវិទ្យាស្ថានស្លឹករឹតបានឲ្យដឹងថា កម្មវិធីសិក្សាក្នុងវិទ្យាស្ថាននេះនឹងផ្តល់ការវិភាគស៊ីជម្រៅលើប្រវត្តិនៃឧក្រិដ្ឋកម្មជាប្រព័ន្ធប្រឆាំងនឹងមនុស្សជាតិ និងអំពើប្រល័យពូជសាសន៍។ ក្នុងនោះក៏មានគោលដៅបញ្ជ្រាបជាលក្ខណៈអន្តរជាតិនៃអំពើឃោរឃៅដែលបានកើតឡើងនេះដែរ។ លោកឆាំង យុបញ្ជាក់បន្ថែមថា និស្សិត ឬអ្នកសិក្សាជាន់ខ្ពស់ក៏នឹងមានឱកាសជួបជាមួយជនរងគ្រោះ និងការទៅទស្សនាទីតាំងឧក្រិដ្ឋកម្មនៅក្នុងវគ្គសិក្សារបស់ពួកគេផងដែរ។ លោកឌី ខាំបូលីបញ្ជាក់ថា វិទ្យាស្ថានស្លឹករឹតនឹងធ្វើការបណ្តុះបណ្តាលនិងការស្រាវជ្រាវលើអំពើប្រល័យពូជសាសន៍ មិនត្រឹមតែសម្រាប់បរិបថប្រទេសកម្ពុជាប៉ុណ្ណោះទេ ប៉ុន្តែការសិក្សានឹងផ្តោតជាពិសេសលើអំពើឃោរឃៅដែលបានកើតឡើងនៅជុំវិញពិភពលោក។ ការសិក្សានៅវិទ្យាស្ថាននេះនឹងចែកចេញជាពីរវគ្គគឺវគ្គសិក្សារយៈពេលខ្លីដែលមានបីខែ និងវគ្គសិក្សាផ្នែកអនុបណ្ឌិតដែលមានរយៈពេលពីរឆ្នាំ។ ប៉ុន្តែមិនមានការសិក្សាកម្រិតបរិញ្ញាប័ត្រទេ។ សិស្សានុសិស្សនិងនិស្សិតជាតិនិងនិស្សិតបរទេសមកពីប្រទេសក្នុងតំបន់និងប្រទេសដទៃទៀតនឹងមានឱកាសចូលសិក្សាដែលមានការបង់ថ្លៃដ៏តិចតួច។ លោកឌី ខាំបូលីបញ្ជាក់បន្ថែម។ «វគ្គសិក្សានេះមិនផ្តោតលើប្រវត្តិសាស្ដ្រខ្មែរក្រហមតែមួយមុខទេ គឺយើងយកប្រវត្តិសាស្ដ្រខែ្មរក្រហមធ្វើជាមូលដ្ឋានគ្រឹះ។ ប៉ុន្តែយើងនឹងផ្តោតការសិក្សាទូលំទូលាយជាងប្រវត្តិសាស្ដ្រខែ្មរក្រហមទៅទៀត គឺយើងសិក្សាទៅលើការប្រៀបធៀបលើអំពើប្រល័យពូជសាស្រ្តក្នុងប្រទេសផ្សេងៗ។ យើងសិក្សាអំពីជម្លោះនិងការដោះស្រាយជម្លោះ សន្តិភាព និងការផ្សះផ្សារជាតិ ក៏ដូចជាភាពជាអ្នកដឹកនាំធ្វើយ៉ាងណាឲ្យការសិក្សារបស់យើងនេះក្លាយជាផ្នែកមួយក្នុងការចូលរួមទប់ស្កាត់អំពើប្រល័យពូជសាសន៍មិនត្រឹមតែសម្រាប់ប្រទេសកម្ពុជា ប៉ុន្តែចូលរួមក្នុងយុទ្ធនាការពិភពលោកក្នុងការទប់ស្កាត់អំពើប្រល័យពូជសាសន៍»។ ការសាងសង់វិទ្យាស្ថានស្លឹករឹតដែលមានក្បាច់រចនាបែបខ្មែរត្រូវរំពឹងថា នឹងធ្វើចប់សព្វគ្រប់នៅក្នុងអំឡុងបីឆ្នាំទៀត។ ក៏ប៉ុន្តែ បើយោងតាមលោកឌី ខាំបូលី នាយកកម្មវិធីសិក្សានៃវិទ្យាស្ថានស្លឹករឹតឲ្យដឹងថា វគ្គសិក្សាដំបូងបំផុតនឹងចាប់ផ្តើមនៅក្នុងអំឡុងខែមិថុនាឆ្នាំ២០១៥សម្រាប់វគ្គសិក្សាខ្លីដែលមានរយៈពេលបីខែ។ ហើយបន្ទាប់មក ថ្នាក់អនុបណ្ឌិតគ្រោងនឹងចាប់ផ្តើមនៅឆ្នាំ២០១៦។ «យើងនឹងជ្រើសរើសសិស្សដែលចូលរៀន មិនមែនតែសិស្សកម្ពុជាទេ តែយើងនឹងជ្រើសរើសសិស្សនៅក្នុងតំបន់អាស៊ី និងសិស្សអន្តរជាតិមកពីសហរដ្ឋអាមេរិកក្តី មកពីអឺរ៉ុបក្តីសម្រាប់ចូលរៀនក្នុងវិទ្យាស្ថាននោះដែរ»។ ក្នុងការត្រៀមខ្លួនបើកគ្រឹះស្ថានឧត្តមសិក្សាដំបូងបំផុតប្រចាំប្រទេសកម្ពុជាក៏ដូចជាប្រចាំតំបន់ដែរ មជ្ឈមណ្ឌលឯកសារកម្ពុជានឹងប្រើប្រាស់ធនធានមនុស្សរបស់ខ្លួនដែលបានទៅបំពេញការសិក្សាថា្នក់បណ្ឌិត និងអនុបណ្ឌិតនៅក្រៅប្រទេសសម្រាប់ការបណ្តុះបណ្តាលដល់ក្រុមនិស្សិត។ ក្រៅពីនោះ ដោយមានការសហការជាមួយសាកលវិទ្យាល័យចំនួន៦៧នៅសហរដ្ឋអាមេរិក នៅអឺរ៉ុប និងនៅទ្វីបអាស៊ី វិទ្យាស្ថានស្លឹករឹតគ្រោងនឹងអញ្ជើញសាស្ដ្រាចារ្យជំនាញផ្នែកឧក្រិដ្ឋកម្មមកពីគ្រឹះស្ថានសិក្សាទាំងនោះជាជំនួយដល់ការបង្រៀន។ យោងតាមអនុក្រិត្យដែលចុះហត្ថលេខាដោយលោកហ៊ុន សែនឲ្យដឹងថា វិទ្យាស្ថានស្លឹករឹតមានទីតាំងស្ថិតនៅក្នុងបរិវេណវិទ្យាល័យបឹងត្របែក ក្បែរមហាវិថីព្រះមុន្នីវង្ស ក្នុងសង្កាត់ទន្លេបាសាក់ ខណ្ឌចំការមន រាជធានីភ្នំពេញ ហើយវិទ្យាស្ថាននេះស្ថិតនៅក្រោមឱវាទរបស់ក្រសួងអប់រំយុវជន និងកីឡា។ ក្នុងរយៈពេលកន្លងមក មជ្ឈមណ្ឌលឯកសារកម្ពុជាគ្រោងនឹងជំរុញឲ្យបញ្ចូលការអប់រំអំពីការសម្លាប់រង្គាលនៅប្រទេសកម្ពុជានៅក្នុងការអប់រំក្នុងបណ្តាប្រទេសសមាជិកសមាគមប្រជាជាតិអាស៊ីអាគ្នេយ៍ហៅថាសមាគមអាស៊ាន៕